b'\n_START_ARTICLE_\nMicologie\n_START_PARAGRAPH_\nMicologia (din greaca mykes = ciuperc\xc4\x83 + logos = \xc8\x99tiin\xc8\x9b\xc4\x83) este o ramur\xc4\x83 a biologiei care se ocup\xc4\x83 cu studiul complex morfo-anatomic, ecofiziologic, genetic, taxonomic, filogenetic, patogenetic, toxicologic, alimentar, biotehnologic al ciupercilor (micromicete \xc8\x99i macromicete) \xc8\x99i al cultiv\xc4\x83rii lor, fiind str\xc3\xa2ns legat\xc4\x83 de fitopatologie (micologie aplicat\xc4\x83). Din micologia general\xc4\x83 s-au desprins: micologia medical\xc4\x83, micologia veterinar\xc4\x83, micologia acvatic\xc4\x83, micologia industrial\xc4\x83, micologia toxinogen\xc4\x83. Termenul de  micologie a fost formulat de Pier Antonio Micheli \xc3\xaen 1729, \xc3\xaenainte de utilizarea microscopului, \xc8\x99i deriv\xc4\x83 de la cuv\xc3\xa2ntul grecesc mykes = "ciuperc\xc4\x83 comestibil\xc4\x83" \xc8\x99i etimologic reprezint\xc4\x83 numai studiul acestora. De\xc8\x99i intrat \xc3\xaen uz, acest termen este considerat gre\xc8\x99it de unii autori, care sugereaz\xc4\x83 c\xc4\x83 termenul corect ar fi micetologie, \xc3\xaen concordan\xc8\x9b\xc4\x83 cu semantica greac\xc4\x83 modern\xc4\x83. Mai multe ciuperci au \xc3\xaentrebuin\xc8\x9b\xc4\x83ri \xc3\xaen medicin\xc4\x83 \xc8\x99i industrie. Cercet\xc4\x83rile micologice au dus la descoperirea unor antibiotice: penicilina, streptomicina \xc8\x99i tetraciclina. Studiile micologice au aplica\xc8\x9bii practice \xc8\x99i \xc3\xaen medicina uman\xc4\x83 \xc8\x99i veterinar\xc4\x83, industria de prelucrare a laptelui \xc8\x99i a produselor lactate, \xc3\xaen industria vinului \xc8\x99i \xc3\xaen panifica\xc8\x9bie, la fabricarea cernelurilor \xc8\x99i a vopselelor. _NEWLINE_Macromicetele sunt ciuperci care au \xc3\xaen comun capacitatea de a produce corpi fructiferi de dimensiuni mari (de la c\xc3\xa2\xc8\x9biva centimetri p\xc3\xa2n\xc4\x83 la c\xc3\xa2\xc8\x9biva zeci de centimetri \xc3\xaen diametru), forma\xc8\x9bi din picior \xc8\x99i p\xc4\x83l\xc4\x83rie. Ele pot fi comestibile sau toxice; unele sunt d\xc4\x83un\xc4\x83toare p\xc4\x83durilor sau pomilor pe care cresc. Cele mai multe apar\xc8\x9bin clasei Basidiomycetes, unele la Ascomycetes. \xc3\x8en Europa, sunt descrise peste 8000 de specii macromicete, iar \xc3\xaen Rom\xc3\xa2nia aproximativ 1700, \xc3\xaens\xc4\x83 diversitatea acestui grup de ciuperci este mult mai mare, deoarece include \xc3\xaen prezent \xc8\x99i numeroase specii lichenizante (adic\xc4\x83 lichenii). _NEWLINE_Micromicetele sunt ciuperci microscopice, parazite \xc8\x99i saprofite. Cele parazite produc boli grave (micoze) plantelor, animalelor (inclusiv omului) \xc8\x99i chiar altor ciuperci. Ciupercile saprofite joac\xc4\x83 un important rol \xc3\xaen circuitul materiei \xc3\xaen natur\xc4\x83 \xc3\xaendeplinind func\xc8\x9bia de descompun\xc4\x83tori. Unele micromicete (Penicillium, Claviceps) sunt cultivate \xc3\xaen sistem industrial pentru ob\xc8\x9binerea de antibiotice \xc8\x99i alcaloizi utilizabili \xc3\xaen tratamentul unor maladii. Drojdiile fermentative sunt utilizate \xc3\xaen panifica\xc8\x9bie \xc8\x99i \xc3\xaen industria b\xc4\x83uturilor alcoolice.'